На основу чл. 2. Правилника о спровођењу одлуке о финансирању трошкова вантелесне оплодње, бр. 110-10/17-15, Савет за здравље града Шапца, дана 01.06.2023. године, објављује

**ЈАВНИ ПОЗИВ**

**за подношење захтева за финансирање трошкова**

**вантелесне оплодње у 2023. години**

**I**

Право на финансирање једног покушаја вантелесне оплодње могу да остваре пунолетни и пословно способни жена и мушкарац који воде заједнички живот у складу са Законом којим се уређују породични односи – супружници, односно ванбрачни партнери (у даљем тексту: пар) који су имали три покушаја вантелесне оплодње без живо рођеног детета у здравственој установи у којој је трошкове сносио Републички фонд за здравствено осигурање.

Право на финансирање једног покушаја вантелесне оплодње имају и лица која немају обавезно здравствено осигурање, као и лица која су одбијена код Републичког фонда за здравствено осигурање.

Право на финансирање једног покушаја вантелесне оплодње остварује се у здравственим установама на територији Републике Србије, у којима Републички фонд за здравствено осигурање финансира програм вантелесне оплодње.

Трошкови вантелесне оплодње, у смислу ове Одлуке, обухватају трошкове поступка вантелесне оплодње и одобравају се у висини од 300.000,00 динара за један покушај и исплаћују се у једнократном износу, док се не утроше средства планирана у буџету града Шапца за текућу буџетску годину.

Изузетно, утврђена висина средстава из ст. 4. овог члана, може се пренети на текући рачун супружника односно ванбрачног партнера којем је ово право Решењем утврђено, и то само ако уз захтев за за финансирање вантелесне оплодње приложе и налаз лекара специјалисте којим се препоручује да због медицинских разлога код једног или оба супружника односно ванбрачних партнера, поступак вантелесне оплодње обаве у иностранству, а чланови Комисије за остваривање права на финансирање трошкова вантелесне оплодње, Мишљењем то и потврде.

Рачун здравствене установе за извршени поступак вантелесне оплодње у иностранству и извештај о спроведеном процесу вантелесне оплодње у иностранству, као доказ о наменском трошењу додељених средстава и спроведеном поступку вантелесне оплодње, корисник је дужан да достави у року од 60 дана, од дана извршеног поступка вантелесне оплодње.

Документа која су издата од стране иностраних субјеката, у смислу ст. 6. овог члана, морају бити оверена у складу са прописима државе у којој су издата и преведена у Републици Србији на српски језик од стране сталног судског преводиоца.

**II**

Право на финансирање трошкова вантелесне оплодње, могу остварити парови који кумулативно испуне следеће услове:

* + 1. да су претходно имали три покушаја вантелесне оплодње без живо рођеног детета на терет средстава Републичког фонда за здравствено осигурање;
    2. да жена у моменту подношења захтева није навршила 47 година живота;
    3. да су оба партнера држављани Републике Србије;
    4. да оба партнера имају пребивалиште на територији града Шапца најмање годину дана пре дана подношења захтева;
    5. да испуњавају здравствене критеријуме здравствене установе у којој се врши вантелесна оплодња.

Право на финансирање трошкова вантелесне оплодње, могу остварити и парови који кумулативно испуне следеће услове:

1) да су претходно исцрпели све могућности за остваривање права на вантелесну оплодњу на терет средстава Републичког фонда за здравствено осигурање (само за парове који су одбијени од стране Републичког фонда за здравствено осигурање);

1. да жена у моменту подношења захтева није навршила 47 година живота;
2. да су оба партнера држављани Републике Србије;
3. да оба партнера имају пребивалиште на територији града Шапца најмање годину дана пре дана подношења захтева;

5) да испуњавају здравствене критеријуме здравствене установе у којој се врши вантелесна оплодња.

**III**

Захтев за остваривање права за финансирање трошкова вантелесне оплодње из средстава буџета града, подноси се Одељењу за друштвене делатности Градске управе града Шапца, на обрасцу З-ВТО “Захтев за остваривање права на финансирање трошкова вантелесне оплодње из средстава буџета Града”.

Уз захтев за остваривање права на финансирање трошкова вантелесне оплодње из средстава буџета Града, прилажу се следећи докази:

* + 1. извод из матичне књиге рођених, пара;
    2. извод из матичне књиге венчаних или изјава оверена од стране два сведока да пар остварује заједницу живота у складу са Законом којим се уређују породични односи (у случају ванбрачне заједнице);
    3. уверење о држављанству Републике Србије, пара;
    4. уверење Полицијске управе Шабац о пријави пребивалишта пара и фотокопиране односно очитане личне карте пара;
    5. потврда Републичког фонда за здравствено осигурање-Филијала Шабац да су обављена три безуспешна покушаја вантелесне оплодње на терет средстава фонда, односно потврда о одбијању од стране фонда (осим за лица која немају обавезно здравствено осигурање);
    6. предлог лекара субспецијалисте за фертилитет и стерилитет да је потребно урадити вантелесну оплодњу, не старији од три месеца према моменту подношења захтева;
    7. медицинска документација потребна за процес вантелесне оплодње која је у складу са предлогом лекара субспецијалисте за фертилитет и стерилитет да је потребно урадити вантелесну оплодњу, и то:

**За жене:**

1. Цервикални и вагинални брис на бактерије, цервикални брис на хламидију, вагинални секрет на бактеријску вагинозу (**не** **сме бити старији од шест месеци**)
2. Хормонски статус (FSH, LH, estradiol, progesteron, testosteron, prolaktin, AMH, fT3, fT4, TSH) (**не** **сме бити старији од шест месеци**)
3. Серологија HbsAg, HCV, HIV, VDRL, Toxoplasma gondii, Rubella (**не** **сме бити старији од годину дана**)
4. Ултразвучни преглед обављен вагиналном сондом (**не** **сме бити старији од шест месеци**)
5. Колпоскопија и РАРА тест (**не** **сме бити старији од годину дана**)
6. Предлог субспецијалисте фертилитета и стерилитета да је потребно урадити БМПО (**не** **сме бити старији од три месеца**)
7. Потврдa из фонда за здравствену заштиту да немају или су искористили право на три покушаја о њиховом трошку
8. Фотокопије отпусних листа и извештаја од претходних дијагностичких метода (проходност јајовода, лапароскoпије, хистероскопије), инсеминација и вантелесних оплодњи.

**За мушкарце:**

1. Уретрални брис на бактерије, уретрални брис на хламидију (**не** **сме бити старији од шест месеци**)
2. Серологија HbsAg, HCV, HIV, VDRL (**не** **сме бити старији од годину дана**)
3. Спермограм и спермокултура (**не** **сме бити старији од шест месеци**)

ВАЖНО: Д**окумента је потребно поређати по горе наведеном редоследу!**

* + 1. предрачун здравствене установе која ће вршити вантелесну оплодњу.

Извод из матичне књиге рођених и венчаних, уверење о држављанству и уверење о пребивалишту, прибавља се по службеној дужности у складу са Законом о општем управном поступку, осим ако странка изричито изјави да ће податке прибавити сама.

Са паровима за које се утврди испуњеност услова за остваривање права на финансирање трошкова вантелесне оплодње, Комисија обавља интервју.

**IV**

Испуњеност услова за остваривање права на финансирање једног покушаја вантелесне оплодње из средстава буџета града, утврђује Комисија за остваривање права на финансирање вантелесне оплодње (у даљем тексту: Комисија).

Одељење за друштвене делатности Градске управе града Шапца, на основу мишљења Комисије, доноси решење о утврђивању права на финансирање вантелесне оплодње, а према редоследу приспећа захтева и испуњености услова.

**V**

Средства за остваривање права на финансирање вантелесне оплодње обезбеђују се у буџету града Шапца.

Средства одобрена на име финансирања вантелесне оплодње преносе се здравственој установи у којој се ради процес вантелесне оплодње на основу рачуна који гласи на име и презиме жене и решења надлежног Одељења.

Средства за реализацију ове Одлуке користе се до нивоа предвиђених средстава у буџету града Шапца за текућу годину.

**VI**

Јавни позив за подношење захтева за финансирање трошкова вантелесне оплодње, остаје отворен два месеца од дана објављивања.

Захтеви упућени по истеку рока од два месеца, неће бити разматрани.

Приложена документација подносилаца захтева се не враћа.

**Савет за здравље града Шапца**

**П Р Е Д С Е Д Н И К**

**Др Јован Ћирић**